Formaður Samfylkingarinnar segir vonbrigði að Jóhanna Vigdís Guðmundsdóttir hafi sagt sig úr flokknum. Umræða um ólgu innan flokksins sé ekki góð fyrir hann. Tillaga uppstillingarnefndar að framboðslistum í Reykjavíkurkjördæmunum verður kynnt og borin upp til samþykktar á morgun.
Jóhanna Vigdís var í öðru sæti á lista flokksins í Reykjavík suður fyrir síðustu alþingiskosningar. Hún sóttist eftir að leiða lista í öðru hvoru Reykjavíkurkjördæminu í komandi kosningum. Logi Einarsson er formaður Samfylkingarinnar.
Mér skilst að Jóhönnu hafi verið boðið þriðja sæti og hún var ekki sátt við það. Það eru auðvitað vonbrigði að hún fari með þessum hætti en það eru sextán þúsund manns í þessum flokki.
Jóhanna segir að uppstillinganefnd flokksins í Reykjavík sendi henni og öðru rótgrónu Samfylkingarfólki harkaleg skilaboð með því að skipa nýliða í þrjú af fjórum efstu sætum flokksins í kjördæmunum. Logi segist ekki hafa séð listana en hafnar því að flokkurinn útiloki grasrótina.
Nokkur ólga hefur verið innan flokksins vegna fyrirkomulags við val á lista. Efnt var til skoðanakönnunar meðal flokksfélaga um hverja þeir vildu sjá í efstu sætum en sú niðurstaða var ekki bindandi fyrir uppstillingarnefnd.
Það var alveg ljóst að það yrðu ekki allir sáttir með niðurstöðuna sama hvernig hún mun verða. En hlaut það ekki að blasa við að svona ógagnsæ leið myndi ýta undir ósætti og vandræði? Nei, ég held að það eigi nú eftir að koma í ljós að Samfylkingin mun í þessum tveimur kjördæmum stilla upp mjög sterkum listum. Við höfum þessa leið að fela fulltrúum okkar í Reykjavík að leggja mat á ýmsa hluti og þau munu bara gera grein fyrir því á morgun.
Ágúst Ólafur Ágústsson þingmaður Samfylkingarinnar ákvað að taka ekki sæti á lista flokksins eftir að meiri hluti uppstillingarnefndar hafnaði sáttatillögu hans. Í kjölfar þess sagði Birgir Dýrfjörð sig úr uppstillingarnefndinni.
Þessar illdeilur og átök hljóta að skaða traust almennings til flokksins? Já, auðvitað eru svona umræður aldrei góðar en ég held að þær sýni að það er vindur í segli, það er mikill áhugi á þátttöku, það er spenningur fyrir flokknum og við þær aðstæður verður alltaf líka umræða.
Formaður Samfylkingarinnar segir vonbrigði að Jóhanna Vigdís Guðmundsdóttir varaþingmaður hafi sagt sig úr flokknum og að umræða um átök innan hans sé ekki góð. Tillaga uppstillingarnefndar að framboðslistum Samfylkingarinnar í Reykjavíkurkjördæmunum verður kynnt og borin upp til samþykktar á morgun.